Ian Roberts (1951-) – Afrikanergeskiedenis
Ian Roberts is 'n Suid-Afrikaanse akteur en sanger.
Hy is op 30 November 1951 op Fort Beaufort in die Oos-Kaap gebore en het op 'n sitrusplaas naby dié dorp grootgeword. Hy het by St. Andrew's Preparatory School en St. Andrew's College in Grahamstad skoolgegaan, waarna hy sy militêre diensplig in 1971 voltooi het. Hy het sy BA-graad, met spraak, drama en sosiale antropologie as hoofvakke aan die Rhodes-universiteit in Grahamstad verwerf.
Roberts het onsterflike roem onder Suid-Afrikaanse televisiekykers verwerf toe hy die rol van die rebel Sloet Steenkamp in die televisiereeks Arende vertolk het. Op die stel het hy die aktrise Michelle Botes ontmoet, en hulle is later getroud. Daarna het hy verskeie televisierolle vertolk. In die reeks oor die moordenares Daisy de Melker se lewe het hy die rol van Sid de Melker vertolk, en in die rolprent Mandela and De Klerk het hy die rol van die voormalige minister van Justisie, Kobie Coetsee, vertolk. Hy was ook te sien in die rolprentweergawe van Alan Paton se politieke roman Cry the beloved country, die Bakgat-rolprente en in Stuur groete aan Mannetjies Roux. Hy het die rol van Boet in die reeks advertensies vir Castrol-motorolie vertolk.
Benewens sy toneelspel is Roberts die hoofsanger van die Radio Kalahari-Orkes, wat in 2005 hul debuutalbum Stoomradio opgeneem het, en sedertdien treffers soos "Kaptein kaptein", "Renaissance", "Staan my by", saam met Chris Chameleon, en "Blaas jou vuvuzela", saam met Jack Parow, gehad het. Roberts bespeel onder meer die kitaar en die penniefluitjie, terwyl 'n viool en trekklavier gereeld in die groep se musiek voorkom. Hoewel Roberts Engelssprekend is, kan hy Afrikaans en Xhosa vlot praat.